Örömzene a Sabbathsong Klezmer Banddal és vendégeivel, Oláh Gergővel és Pajor Tamással. | zsidokulturalisfesztival
Hegedűs Gyula utcai Zsinagóga 2019. szeptember 2. 19:00 Jegyvásárlás
Hászid, jiddis, izraeli dalok, hóra, örmény dallam, arabos hatás, jazz, keringő, roma muzsika: a Sabbathsong Klezmer Band mindezt tökéletes egységben nyújtja. Az általuk egy-egy koncert alkalmával teremtett közösség tagjaként lehetsz zsidó, roma vagy egyik sem: örömzene, amit hallasz. Öröm a zenésznek, öröm a publikumnak. Színtiszta élvezet. Az országban és határon kívül is felléptek több nemzetközi világzenei fesztiválon, rendszeres közreműködői a Zsidó Kulturális Fesztiválnak, a Spinoza Zsidó Fesztiválnak, hallhatjuk őket Magyar–Izraeli Kulturális Napokon, holokauszt megemlékezéseken, film- és színházi produkciókban, számtalan esküvőn. A Dohány utcai zsinagógában is több fellépésük volt, ahol Fegyával, Szakcsi Lakatos Bélával, Nyári Károllyal vagy a 100 Tagú Cigányzenekarral adtak nagy sikerű koncertet.
A mai estén Oláh Gergő, az X-Faktor harmadik szériájának győztese csatlakozik hozzájuk, hogy együtt énekeljék a legszebb izraeli dalokat. Az est másik vendége pedig Pajor Tamás, költő-szövegíró, a legendás underground és avantgárd művész, akinek dalaiból is „klezmeresítettek” párat.
Jegyár: 4000 forint, helyfoglalás érkezési sorrendben.